Publication: Magyar Közlöny
Issue: MK-2001-107 (Year: 2001, Number: 107)
Era: 1990-2004
Section: Az építési műszaki ellenőr II. illetékessége a közbeszerzésekről szóló 1995. évi XL. törvény 2. §-ának (3) bekezdése alapján évente központilag meghatározott értékhatárt
Paragraph Index: 223

Az építési műszaki ellenőr II. illetékessége a közbeszerzésekről szóló 1995. évi XL. törvény 2. §-ának (3) bekezdése alapján évente központilag meghatározott értékhatárt meg nem haladó építési munkák ellenőrzésére terjed ki az alábbi — építménykategóriánkénti — korlátozások figyelembevétele mellett: Épület (É) Szokványos funkciójú és szerkezetű pince, földszint és további kétszintű, legfeljebb 6,6 m falköz (oszlopköz) méretű, maximum 500 m2 bruttó alapterületű épület építésével, felújításával, átépítésével, bontásával összefüggően a teherhordó, térelhatároló és szakipari szerkezetek ellenőrzése. Mélyépítés és mélyépítési műtárgyak (M) Az É kategóriában meghatározott épülethez szerkezetileg vagy funkciójában kapcsolódó (alapozási, szennyvíztisztítási, szennyvíztárolási, szivárgó, víztelenítési stb.) műtárgy építési, föld- és tereprendezési, valamint felszíni vízelvezetési munkáinak ellenőrzése. Építmény- és épületgépészet (G) Az É és M kategóriákban meghatározott építmények fűtési, szellőzési, valamint az építmények, illetőleg telekhatáron belüli vízellátási, csatornázási és gázhálózat szerelési munkáinak ellenőrzése a mérőóráig. Építmény- és épületvillamosság (V) Az É és M kategóriában meghatározott építményen belüli világítási és erőátviteli hálózatok szerelésének ellenőrzése a mérőóráig. Épületfelügyeleti rendszerek szerelésének ellenőrzése.

Source: https://magyarkozlony.hu/hivatalos-lapok/ed10e935eb3530d66a531eaeafa7b3c859775103/dokumentumok/aedb359c8be6c0604f34ef107bd3acf992c9f019/letoltes